b'\n_START_ARTICLE_\nDenis Edward Healy\n_START_SECTION_\nAndre verdenskrig\n_START_PARAGRAPH_\nHealy tjenestegjorde i 210 Squadron i Royal Air Force Volunteer Reserve. Fra mai 1942 fikk han oppdrag med Svalbard som m\xc3\xa5l og deltok i tokt i forbindelse med Operasjon Fritham og Operasjon Gearbox. Han f\xc3\xb8rte Catalinafly p\xc3\xa5 rekognoseringstokt, fl\xc3\xb8y inn forsyninger til norske styrker og evakuerte personell. Han gjennomf\xc3\xb8rte \xc3\xa5tte flyginger til Svalbard._NEWLINE_I september 1942 d\xc3\xb8de han i kamp over Barentshavet. Flyl\xc3\xb8ytnant Healy f\xc3\xb8rte sin Catalina-maskin under Operasjon Orator, der ni Catalinafly skulle bidra med flyst\xc3\xb8tte til konvoi PQ 18. De britiske flyene opererte fra Russland. Nord\xc3\xb8st av Vard\xc3\xb8 ble Healy rammet av ild fra en tysk Junkers Ju 88 og d\xc3\xb8de ved spakene._NEWLINE_Healy ble i norsk statsr\xc3\xa5d 13. november 1942 post mortem tildelt Krigskorset med sverd \xc2\xabfor fremragende ledelse av unnsetningsfly for Svalbardekspedisjonen.\xc2\xbb Han hadde tidligere i 1942 mottatt Distinguished Service Order for sin flyinnsats.'